CELEX ID: 32011R0225
Publication Date: 2011-03-07

Document:
KOMISIJOS REGLAMENTAS (ES) Nr. 225/2011
2011 m. kovo 7 d.
kuriuo iš dalies keičiamas Komisijos reglamentas (EB) Nr. 1277/2005, nustatantis Europos Parlamento ir Tarybos reglamento (EB) Nr. 273/2004 dėl narkotinių medžiagų pirmtakų (prekursorių) ir Tarybos reglamento (EB) Nr. 111/2005, nustatančio prekybos narkotinių ir psichotropinių medžiagų pirmtakais (prekursoriais) tarp Bendrijos ir trečiųjų šalių stebėsenos taisykles, įgyvendinimo taisykles
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. gruodžio 22 d. Tarybos reglamentą (EB) Nr. 111/2005, nustatantį prekybos narkotinių ir psichotropinių medžiagų pirmtakais (prekursoriais) tarp Bendrijos ir trečiųjų šalių stebėsenos taisykles (1), ypač į jo 11 straipsnio 1 dalį ir 12 straipsnio 1 dalies trečią pastraipą,
kadangi:
(1)
Komisijos reglamentu (EB) Nr. 1277/2005 (2) nustatoma, ar iš Europos Sąjungos eksportuojant narkotinių ir psichotropinių medžiagų pirmtakus (prekursorius) reikia taikyti konkrečias stebėsenos priemones. Šio reglamento IV priede prie kiekvienos į oficialų sąrašą įtrauktos 2 ir 3 kategorijų medžiagos, nurodytos Reglamento (EB) Nr. 111/2005 priede, išvardijamos šalys, kurioms reikia pateikti išankstinį pranešimą apie eksportą. Sąrašuose nurodomos trečiosios šalys, kurios paprašė pateikti išankstinį pranešimą apie eksportą pagal 1988 m. Jungtinių Tautų konvencijos dėl kovos su neteisėta narkotinių priemonių ir psichotropinių medžiagų apyvarta 12 straipsnio 10 dalį.
(2)
2010 m. kovo 8 d. įvykusiame antrame Jungtinių Tautų narkotinių medžiagų komisijos posėdyje nuspręsta fenilacto rūgštį įtraukti į 1988 m. Jungtinių Tautų konvencijos dėl kovos su neteisėta narkotinių priemonių ir psichotropinių medžiagų apyvarta I lentelę. Šios konvencijos 12 straipsnio 10 dalyje nustatyta, kad kiekviena šalis, iš kurios teritorijos bus eksportuojama kuri nors į I lentelę įrašyta medžiaga, užtikrina, kad iki eksporto jos kompetentingos institucijos pateiktų importuojančios šalies kompetentingoms institucijoms informaciją apie siuntą.
(3)
Priėmus sprendimą įtraukti fenilacto rūgštį į Jungtinių Tautų konvencijos I lentelę, turi būti iš dalies pakeistas Reglamento (EB) Nr. 1277/2005 IV priedas, siekiant užtikrinti, kad išankstiniai pranešimai apie eksportą būtų siunčiami kaskart, kai fenilacto rūgštis eksportuojama iš Europos Sąjungos.
(4)
Reglamento (EB) Nr. 1277/2005 IV priede išvardytos ne visos trečiosios šalys, kurios nuo Komisijos reglamento (EB) Nr. 297/2009 (3) įsigaliojimo paprašė pateikti išankstinį pranešimą apie tam tikrų į oficialų sąrašą įtrauktų 2 ir 3 kategorijos medžiagų eksportą. Tokius prašymus pateikė Afganistanas, Australija ir Gana, todėl šios šalys turėtų būti įtrauktos į sąrašą.
(5)
Reglamentas (EB) Nr. 1277/2005 turėtų būti atitinkamai iš dalies pakeistas.
(6)
Šiame reglamente nustatytos priemonės atitinka komiteto, įsteigto pagal Tarybos reglamento (EB) Nr. 111/2005 30 straipsnio 1 dalį, nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1277/2005 IV priedo tekstas pakeičiamas šio reglamento priede pateiktu tekstu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. kovo 7 d.

EuroVoc Classification:
Level 1: 100145
100143
100149
100147
100150
Level 2: 100191
100171
100180
100215
100223
Level 3: 2479
1432
3489
1415
2487
4488
All Descriptors: 2300
3355
3885
5334
5542
5914